**Likumprojekta „Grozījumi likumā “Par valsts un pašvaldību īpašuma objektu privatizāciju”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likumprojekts “Grozījumi likumā “Par valsts un pašvaldību īpašuma objektu privatizāciju”” (turpmāk – Likumprojekts) ir sagatavots, izpildot Ministru kabineta 2017.gada 6.jūnija sēdē (prot.29 68.§, 7.1.apakšpunkts) doto uzdevumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Ministru kabineta 2017.gada 6.jūnija sēdē (prot.29 68.§) (turpmāk – protokollēmums) tika pieņemts zināšanai Ekonomikas ministrijas sagatavotais informatīvais ziņojums “Par valsts līdzdalību valsts akciju sabiedrībā “Privatizācijas aģentūra” un tās vispārējo stratēģisko mērķi” (turpmāk – Informatīvais ziņojums) un nolemts, pamatojoties uz Valsts pārvaldes iekārtas likuma 88.panta pirmās daļas 1.punktu, saglabāt valsts līdzdalību valsts akciju sabiedrībā “Privatizācijas aģentūra” (turpmāk – Privatizācijas aģentūra), pamatojoties uz Publiskas personas kapitāla daļu un kapitālsabiedrību pārvaldības likuma 4. un 7.pantu, nosakot Privatizācijas aģentūras vispārējo stratēģisko mērķi – nodrošināt profesionālu valsts kapitāla daļu un problemātisko aktīvu pārvaldību, kā arī Privatizācijas aģentūras turējumā esošo aktīvu, kas nav nepieciešami valsts funkciju īstenošanai, atsavināšanu un privatizāciju.Likums “Par valsts un pašvaldību īpašuma objektu privatizāciju” (turpmāk - Likums) nosaka valsts un pašvaldību īpašumu privatizācijas kārtību, ja tā nav noteikta ar citiem likumiem, kā arī Privatizācijas aģentūras dibināšanas un darbības principus.Informatīvā ziņojuma 4.5.apakšsadaļā “Sabiedrības pārvaldīšanas modeļa pilnveide” sniegts priekšlikums veikt grozījumus Likumā, regulējot tajā tikai ar valsts un pašvaldību īpašumu privatizāciju saistītus jautājumus, tajā skaitā nosakot valsts īpašumu privatizāciju veicošās institūcijas funkcijas, tiesības un pienākumus, vienlaikus izslēdzot no Likuma normas konkrēti par Privatizācijas aģentūras kompetenci un pārvaldību, jo laika gaitā Privatizācijas aģentūras darbības sfēra ir mainījusies un valsts īpašuma objektu privatizācijas procesu organizēšana un veikšana vairs nav vienīgais tai uzdotais uzdevums.Šis valsts pārvaldes uzdevums Privatizācijas aģentūrai tika uzdots ar Likuma 5.panta pirmo daļu. Attiecīgi Likuma III daļā “Valsts īpašuma privatizācija” ir noteikts: 1) Privatizācijas aģentūras juridiskais statuss; 2) Privatizācijas aģentūras funkcijas, tiesības un pienākumi; 3) Privatizācijas aģentūras darbības pārraudzība; 4) Privatizācijas aģentūras līdzekļi un darbības finansēšana, kā arī 5) Privatizācijas aģentūras darbības izbeigšana un likvidācija. Likumā ir noteikti atšķirīgi no vispārējās kārtības Privatizācijas aģentūras pārvaldības jautājumi. Minētais saistīts ar to, ka pieņemot Likumu, nebija izstrādāts vispārīgs valsts kapitālsabiedrību pārvaldības regulējums tādā izpratnē, kā tas ir šobrīd.Publiskas personas kapitāla daļu un kapitālsabiedrību pārvaldības likums nosaka kārtību, kādā: 1) tiek pildīti publiskas personas kā kapitālsabiedrības dalībnieka (akcionāra) pienākumi un īstenotas tiesības; 2) tiek pārvaldītas publiskas personas kapitālsabiedrības; 3) darbojas un tiek likvidētas publiskas personas kapitālsabiedrības, kā arī regulē citus jautājumus. Tā kā ir mainījusies faktiskā situācija, un Privatizācijas aģentūras darbība vairs nav saistīta tikai ar valsts īpašumu privatizāciju, un privatizācijas pabeigšana ir tikai daļa no Privatizācijas aģentūras veiktajiem uzdevumiem, tad nav pamata noteikt speciālo tiesību regulējumu Privatizācijas aģentūras darbībai un būtu piemērojams vispārīgais valsts kapitālsabiedrību pārvaldības regulējums atbilstoši Publiskas personas kapitāla daļu un kapitālsabiedrības pārvaldības likumam. Attiecīgi Likumam būtu jāregulē tikai valsts īpašumu privatizācijas kārtība un attiecīgi valsts īpašumu privatizācijas institūcijas tiesības un pienākumi attiecībā uz šajā likumā uzdotā valsts pārvaldes uzdevuma izpildi, kā arī šī uzdevuma finansēšanas kārtība, nevis Privatizācijas aģentūras kā valsts akciju sabiedrības darbība un pārvaldība.Ņemot vērā iepriekšminēto, Ministru kabinets 2017.gada 6.jūnija sēdē (prot.29 68.§) tika lēmis arī par to, ka Privatizācijas aģentūras šā brīža nosaukums, kas bija atbilstošs tās sākotnējās dibināšanas mērķim un pamatuzdevumam - nodrošināt valsts īpašumu privatizāciju - vairs korekti neraksturo visu Privatizācijas aģentūras īstenoto uzdevumu specifiku un tvērumu, jo privatizācijas process pamatā ir noslēdzies, un šobrīd Privatizācijas aģentūra veic arī dzīvokļu īpašumu un valsts kapitāla daļu atsavināšanu, zemes izpirkuma (pirkuma) līgumu administrēšanu, privatizācijas sertifikātu kontu apkalpošanu un slēgšanu, maksājumu par valsts un pašvaldību dzīvojamo māju privatizāciju, kas veikti privatizācijas sertifikātos, administrēšanu, kā arī, atbilstoši deleģējumam, realizē citus speciālos projektus (pārvalda restrukturizējamos aktīvus - meitas sabiedrības), aizvien vairāk palielinoties tās turējumā esošā portfeļa pārvaldības komponentei. Līdz ar to ir nepieciešams mainīt Privatizācijas aģentūras nosaukumu (firmu), uz tādu, kas atbilstu Privatizācijas aģentūras darbības profilam un atspoguļotu visas tās darbības jomas. Ņemot vērā iepriekš minēto, Ministru kabinets tika atbalstījis Informatīvajā ziņojumā piedāvāto risinājumu, ka ir veicami grozījumi Likumā, izslēdzot no Likuma normas, kas regulē konkrēti Privatizācijas aģentūras darbību un pārvaldību, jo tā būtu pārvaldāma saskaņā ar Publiskas personas kapitāla daļu un kapitālsabiedrību pārvaldības likumu vispārējā kārtībā, vienlaikus jāgroza tās likuma normas, kurās ir minēts Privatizācijas aģentūras nosaukums. Jāņem vērā, ka nākotnē ir iespējama situācija, ka atkārtoti var tikt mainīta Privatizācijas aģentūras firma vai valsts pārvaldes uzdevums var tikt deleģēts citai institūcijai. Lai izvairītos no normatīvisma, Likumā jāietver vispārēja atsauce uz valsts īpašumu privatizāciju veicošu institūciju un tādēļ viscaur Likuma pamattekstā vārdi “Privatizācijas aģentūra” vai “valsts akciju sabiedrība “Privatizācijas aģentūra”” (attiecīgā locījumā) būtu aizstājami ar vārdiem “valsts īpašumu privatizācijas veicošā institūcijā” (attiecīgā locījumā) un jāgroza Likuma 5.panta pirmā daļa nosakot, ka valsts īpašuma objektu privatizāciju valsts vārdā organizē un veic institūcija, kurai Ministru kabinets ir noteicis vai deleģējis pildīt šo valsts pārvaldes uzdevumu.Vienlaikus ir papildināmi Likuma Pārejas noteikumi ar jaunu punktu, ka šajā likumā noteiktos valsts īpašumu privatizāciju veicošās institūcijas uzdevumus pilda valsts akciju sabiedrība "Privatizācijas aģentūra" līdz brīdim, kad Ministru kabinets pieņem lēmumu par valsts īpašumu privatizāciju veicošo institūciju. |
| 3. | Projekta izstrādē iesaistītās institūcijas | Ekonomikas ministrija. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |

|  |
| --- |
| *Projekts šo jomu neskar* |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likumā “Par valsts un pašvaldību īpašuma objektu privatizāciju” ir noteikta institūcija kas valsts vārdā organizē un veic valsts īpašuma objektu privatizāciju. Likumprojektā “Grozījumi likumā “Par valsts un pašvaldību īpašuma objektu privatizāciju”” paredzēts, ka tiek ietverta vispārēja atsauce uz valsts īpašumu privatizāciju veicošu institūciju un tādēļ viscaur likuma “Par valsts un pašvaldību īpašuma objektu privatizāciju” pamattekstā vārdi “Privatizācijas aģentūra” (attiecīgā locījumā) būtu aizstājami ar vārdiem “valsts īpašumu privatizācijas veicošā institūcija”. Ņemot vērā, ka Privatizācijas aģentūra kā valsts īpašuma privatizāciju veicošā institūcija ir minēta vairākos citos likumos, tad arī pārējos likumos ir veicami attiecīgi grozījumi.Ņemot vērā Ministru kabineta 2017.gada 6.jūnija sēdē (prot.29 68.§ 7.punkts) doto uzdevumu un informatīvajā ziņojumā “Par valsts līdzdalību valsts akciju sabiedrībā “Privatizācijas aģentūra” un tās vispārējo stratēģisko mērķi” minētos apsvērumus, izstrādājami šādi likumprojekti:1. “Grozījums Zemesgrāmatu likumā” (izsludināts Valsts sekretāru 2017.gada 14.septembra sanāksmē (prot.Nr.36 10.§), VSS-992);
2. “Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā” (izsludināts Valsts sekretāru 2017.gada 14.septembra sanāksmē (prot.Nr.36 3.§), VSS-985);
3. “Grozījumi Publiskas personas mantas atsavināšanas likumā” (izsludināts Valsts sekretāru 2017.gada 14.septembra sanāksmē (prot.Nr.36 6.§), VSS-988);
4. “Grozījumi likumā “Par valsts un pašvaldību dzīvojamo māju privatizāciju”” (izsludināts Valsts sekretāru 2017.gada 14.septembra sanāksmē (prot.Nr.36 4.§), VSS-986);
5. “Grozījumi likumā “Par privatizējamo valsts un pašvaldību īpašuma objektu novērtēšanas kārtību”” (izsludināts Valsts sekretāru 2017.gada 14.septembra sanāksmē (prot.Nr.36 5.§), VSS-987);
6. “Grozījums Nekustamā īpašuma valsts kadastra likumā” (izsludināts Valsts sekretāru 2017.gada 14.septembra sanāksmē (prot.Nr.36 9.§), VSS-991);
7. “Grozījumi likumā “Par valsts un pašvaldību zemes īpašuma tiesībām un to nostiprināšanu zemesgrāmatās”” (izsludināts Valsts sekretāru 2017.gada 14.septembra sanāksmē (prot.Nr.36 7.§), VSS-989);
8. “Grozījums likumā “Par zemes reformu Latvijas Republikas pilsētās”” (izsludināts Valsts sekretāru 2017.gada 14.septembra sanāksmē (prot.Nr.36 11.§), VSS-993);
9. “Grozījumi likumā “Par zemes privatizāciju lauku apvidos”” (izsludināts Valsts sekretāru 2017.gada 14.septembra sanāksmē (prot.Nr.36 12.§), VSS-994).

Ievērojot Likumprojekta 10.pantā sniegto deleģējumu Ministru kabinetam, kas nosaka, ka valsts īpašumu privatizācijas veicošās institūcijas pienākošos atskaitījumu apmēru un to veikšanas kārtību nosaka Ministru kabineta noteikumi, kā arī to, ka rezerves fonda līdzekļi izmantojami atbilstoši Ministru kabineta reglamentētajiem nosacījumiem un kārtībai, ņemot vērā, ka likumā turpmāk tiks lietots vispārīgs formulējums “valsts īpašuma privatizāciju veicošā institūcija” nevis “Privatizācijas aģentūra”, līdz ar to tiks veikti attiecīgi grozījumi Ministru kabineta 2015.gada 1.decembra noteikumos Nr.680 “Kārtība, kādā Privatizācijas aģentūrai veicami atskaitījumi par valsts īpašuma privatizāciju, valsts kapitāla daļu atsavināšanu un citām normatīvajos aktos noteiktajām darbībām, kā arī izveidojams un izlietojams rezerves fonds un veicami maksājumi valsts budžetā”.  Šie noteikumi nosaka:1) kārtību, kādā valsts īpašuma privatizāciju veicošajai institūcijai veicami atskaitījumi no valsts īpašuma – ēku (būvju) (izņemot dzīvojamās mājas un dzīvokļa īpašumus), apbūvētu un neapbūvētu zemesgabalu, kapitālsabiedrību, kapitāla daļu vai citas mantas, kas ir valsts īpašumā, – privatizācijas, valsts kapitāla daļu atsavināšanas un valsts kapitāla pārvaldīšanas rezultātā iegūtajiem naudas līdzekļiem un citiem ieņēmumiem, kā arī šo atskaitījumu apmēru;2) valsts īpašuma privatizāciju veicošās institūcijas rezerves fonda līdzekļu izlietošanas nosacījumus un kārtību. |
| 2. | Atbildīgā institūcija | Ekonomikas ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |
| --- |
| **VI. Sabiedrības līdzdalība un komunikācijas aktivitātes** |

|  |
| --- |
| *Projekts šo jomu neskar* |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar, jo Likumprojekts neparedz jaunu institūciju veidošanu, kā arī esošo institūciju funkciju paplašināšanu. |
| 3.  | Cita informācija | Nav. |

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

valsts sekretārs J. Stinka

Spaliņa 67013110

Dace.Spalina@em.gov.lv